กฎกระทรวงกฎกระทรวงฉบับที่๒ (พ.ศ. ๒๕๒๒)ออกตามความในพระราชบัญญัติการทำงานของคนต่างด้าวพ.ศ.๒๕๒๑------------ อาศัยอำนาจตามความในมาตรา๑๖แห่งพระราชบัญญัติการทำงานของคนต่างด้าว พ.ศ. ๒๕๒๑รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้ ข้อ๑ คนต่างด้าวตามมาตรา ๑๒ ซึ่งประสงค์จะขอรับใบอนุญาตทำงานให้ทำคำขอตามแบบ ตท. ๘ ท้ายกฎกระทรวงนี้ พร้อมกับแนบหลักฐานและเอกสาร ดังต่อไปนี้ (๑)หลักฐานหรือเอกสารอย่างใดอย่างหนึ่ง ดังต่อไปนี้ (ก)สำเนาใบสำคัญประจำตัวคนต่างด้าว (ข)สำเนาหนังสือของส่วนราชการรับรองว่าเป็นคนต่างด้าวที่ถูกเนรเทศตามกฎหมายว่าด้วยการเนรเทศซึ่งได้รับการผ่อนผันให้ไปประกอบอาชีพ ณ ที่แห่งใด แทนการเนรเทศหรืออยู่ในระหว่างรอการเนรเทศ (ค)สำเนาหลักฐานการผ่อนผันให้อยู่ในราชอาณาจักรระหว่างรอการส่งกลับออกนอกราชอาณาจักร (ง)สำเนาบัตรประจำตัวคนญวนอพยพ (จ)สำเนาบัตรประจำตัวผู้อพยพ (๒)หลักฐานหรือเอกสารอย่างใดอย่างหนึ่งดังต่อไปนี้ (ก)สำเนาทะเบียนบ้าน (ข)สำเนาหลักฐานแสดงสถานที่อยู่ (ค)สำเนาทะเบียนบ้านญวนอพยพ (ง)สำเนาหนังสือรับรองของผู้ว่าราชการจังหวัดของจังหวัดที่มีศูนย์อพยพว่าผู้ยื่นคำขอเป็นผู้อพยพในศูนย์อพยพและได้รับการผ่อนผันให้ออกมาทำงานนอกศูนย์อพยพได้ (๓)หนังสือรับรองการจ้างผู้ยื่นคำขอของนายจ้างปัจจุบัน (๔)ใบรับรองของผู้ประกอบวิชาชีพเวชกรรมซึ่งรับรองว่าผู้ยื่นคำขอไม่มีโรคตามที่รัฐมนตรีประกาศกำหนดตามมาตรา๑๑ (๒) (๕)รูปถ่ายครึ่งตัว หน้าตรง ไม่สวมหมวกขนาด ๕ x ๖ เซนติเมตร ซึ่งถ่ายมาแล้วไม่เกินหกเดือน จำนวนสามรูป ข้อ ๒คนต่างด้าวตามมาตรา ๑๒ซึ่งประสงค์จะขอต่ออายุใบอนุญาตทำงานให้ทำคำขอตามแบบ ตท. ๕ ท้ายกฎกระทรวง(พ.ศ. ๒๕๒๒) ออกตามความในพระราชบัญญัติการทำงานของคนต่างด้าว พ.ศ. ๒๕๒๑พร้อมกับแนบหลักฐานและเอกสาร ดังต่อไปนี้ (๑)ใบอนุญาตทำงาน (๒)หลักฐานหรือเอกสารตามข้อ ๑ (๑) (๓)หลักฐานหรือเอกสารตามข้อ ๑ (๒) (๔)หนังสือรับรองของนายจ้างแสดงเหตุผลที่จำเป็นจะต้องจ้างผู้ยื่นคำขอทำงานต่อไปพร้อมด้วยหลักฐานประกอบเหตุผลดังกล่าว ข้อ๓ คนต่างด้าวตามมาตรา ๑๒ซึ่งประสงค์จะขอรับใบแทนใบอนุญาตทำงาน ให้ทำคำขอตามแบบ ตท. ๖ ท้ายกฎกระทรวง (พ.ศ.๒๕๒๒) ออกตามความในพระราชบัญญัติการทำงานของคนต่างด้าว พ.ศ. ๒๕๒๑พร้อมกับแนบหลักฐานและเอกสาร ดังต่อไปนี้ (๑)ใบอนุญาตทำงานซึ่งชำรุดในสาระสำคัญหรือหลักฐานการรับแจ้งความของเจ้าพนักงานตำรวจ ในกรณีใบอนุญาตทำงานสูญหาย (๒)รูปถ่ายครึ่งตัว หน้าตรง ไม่สวมหมวก ขนาด ๕ x ๖ เซนติเมตรซึ่งถ่ายมาแล้วไม่เกินหกเดือน จำนวนสามรูป ข้อ๔ คนต่างด้าวตามมาตรา ๑๒ซึ่งประสงค์จะขออนุญาตเปลี่ยนการทำงานหรือเปลี่ยนท้องที่หรือสถานที่ในการทำงานให้ทำคำขอตามแบบ ตท. ๗ ท้ายกฎกระทรวง (พ.ศ. ๒๕๒๒)ออกตามความในพระราชบัญญัติการทำงานของคนต่างด้าว พ.ศ. ๒๕๒๑พร้อมกับแนบหลักฐานและเอกสารดังต่อไปนี้ (๑)ใบอนุญาตทำงาน (๒)หลักฐานหรือเอกสารตามข้อ ๑ (๑) (๓)เอกสารรับรองวุฒิการศึกษาหรือหนังสือรับรองของนายจ้างซึ่งผู้ยื่นคำขอเคยทำงานด้วยโดยระบุรายละเอียดเกี่ยวกับลักษณะของงานและระยะเวลาการทำงานที่ผู้ยื่นคำขอได้ทำมาก่อนในกรณีขออนุญาตเปลี่ยนการทำงาน (๔)หนังสือรับรองการจ้างของผู้ซึ่งจะเป็นนายจ้างที่รับผู้ยื่นคำขอเข้าทำงานด้วย (๕)สำเนาหนังสือของส่วนราชการที่เกี่ยวข้องแสดงว่ากิจการของผู้ซึ่งจะเป็นนายจ้างที่ผู้ยื่นคำขอจะไปทำงานด้วยนั้นได้มีการจดทะเบียนหรือได้รับอนุญาตให้จัดตั้งและดำเนินการโดยถูกต้องตามกฎหมายแล้วพร้อมทั้งแสดงประเภทกิจการที่ประกอบด้วย (๖)รูปถ่ายครึ่งตัว หน้าตรง ไม่สวมหมวก ขนาด ๕ x ๖ เซนติเมตร ซึ่งถ่ายมาแล้วไม่เกินหกเดือน จำนวนสามรูป ข้อ ๕คำขอพร้อมด้วยหลักฐานและเอกสารตามข้อ ๑ ข้อ ๒ ข้อ ๓ และข้อ ๔ ให้ยื่นต่อพนักงานเจ้าหน้าที่ณจังหวัดหรืออำเภอที่เป็นที่ตั้งสถานที่ทำงานหรือสำนักงานของคนต่างด้าวผู้ยื่นคำขอดังต่อไปนี้ (๑)ในเขตกรุงเทพมหานคร ให้ยื่น ณ กองงานคนต่างด้าวกรมแรงงานกระทรวงมหาดไทย (๒)ในจังหวัดที่มีสำนักงานแรงงานจังหวัดให้ยื่น ณสำนักงานแรงงานจังหวัดนั้นหรือที่ว่าการอำเภอท้องที่ซึ่งเป็นที่ตั้งสถานที่ทำงานหรือสำนักงานของคนต่างด้าวผู้ยื่นคำขอหรือศูนย์อพยพในจังหวัดนั้น (๓)ในจังหวัดอื่นนอกจาก (๑) และ (๒)ให้ยื่น ณ ศาลากลางจังหวัดนั้นหรือที่ว่าการอำเภอท้องที่ซึ่งเป็นที่ตั้งสถานที่ทำงานหรือสำนักงานของคนต่างด้าวผู้ยื่นคำขอ หรือศูนย์อพยพในจังหวัดนั้น ข้อ๖ ใบอนุญาตทำงาน ให้ใช้แบบ ตท. ๙ ท้ายกฎกระทรวงนี้ ใบแทนใบอนุญาตทำงานให้ใช้แบบตท. ๙ ท้ายกฎกระทรวงนี้แต่ให้เพิ่มคำว่า "ใบแทน"ไว้ในหน้าแรกของใบอนุญาตทำงานด้วย ข้อ๗ คนต่างด้าวตามมาตรา ๑๒ซึ่งได้รับใบอนุญาตทำงานหรือใบแทนใบอนุญาตทำงานต้องมารับใบอนุญาตทำงานหรือใบแทนใบอนุญาตทำงานด้วยตนเองจากอธิบดีหรือเจ้าพนักงานซึ่งอธิบดีมอบหมาย ให้ไว้ณ วันที่ ๑๑ พฤษภาคม พ.ศ. ๒๕๒๒ พลเอก เล็ก แนวมาลี รัฐมนตรีว่าการกระทรวงมหาดไทย+--------------------------------------------------------------------------------------------------+หมายเหตุ :- เหตุผลในการประกาศใช้กฎกระทรวงฉบับนี้ คือโดยที่เป็นการสมควรกำหนดแบบหลักเกณฑ์และวิธีการในการขอรับใบอนุญาตและการออกใบอนุญาตการขอต่ออายุใบอนุญาตและการต่ออายุใบอนุญาตการขอรับใบแทนและการออกใบแทนใบอนุญาตและการขออนุญาตและการอนุญาตให้เปลี่ยนการทำงานหรือเปลี่ยนท้องที่หรือสถานที่ในการทำงานสำหรับคนต่างด้าวตามมาตรา๑๒ แห่งพระราชบัญญัติการทำงานของคนต่างด้าว พ.ศ. ๒๕๒๑ และมาตรา ๑๖แห่งพระราชบัญญัติดังกล่าวบัญญัติให้ออกเป็นกฎกระทรวง จึงจำเป็นต้องออกกฎกระทรวงนี้[รก.๒๕๒๒/๘๑/๓๖พ./๑๕ พฤษภาคม ๒๕๒๒]ภัทรวีร์/ปรับปรุง๒๙ พฤศจิกายน ๒๕๖๐